Eelnõu 21.03.2024

Esitaja: haridus- ja

noorsookomisjon

Ettekandja: komisjoni

esimees Sigrid Mark



**KANEPI VALLAVOLIKOGU**

**MÄÄRUS**

Kanepi 21.03.2024 nr 1-2/……

**Kanepi Vallavolikogu 19.02.2019 määruse nr 4 „Kanepi valla haridusalase tunnustamise kord“ muutmine**

Määrus kehtestatakse kohaliku omavalitsuse korralduse seaduse § 22 lõike 1 punkti 5 alusel.

**§ 1. Kanepi Vallavolikogu 19.02.2019 määruses nr 4 „Kanepi valla haridusalase tunnustamise kord“ tehakse järgmised muudatused:**

1) § 2 lõike 1 punkti 5 täiendatakse järgmise sõnastusega: „võistkondlike sportlike saavutuste puhul maakondlikult 1. koha saavutamine;“

2) § 2 lõike 1 punkti 6 muudetakse ja asendatakse sõnastus „edukalt esinemine“ sõnastusega „1.-6. koha saavutamine;“

**§ 2.****Rakendussätted**

 Määrus jõustub kolmandal päeval pärast Riigi Teatajas avaldamist.

Piret Rammul

volikogu esimees

**SELETUSKIRI**

Kanepi Vallavolikogu määruse eelnõule

**Kanepi Vallavolikogu 19.02.2019 määruse nr 4 „Kanepi valla haridusalase tunnustamise kord“ muutmine**

Kohaliku omavalitsuse korralduse seaduse § 22 lõike 1 punkti 5 kohaselt kuulub volikogu ainupädevusse toetuste andmise ja valla või linna eelarvest finantseeritavate teenuste osutamise korra kehtestamine.

Käesoleva eelnõu algatas volikogu haridus- ja noorsookomisjon vallavalitsuse ettepanekul eesmärgiga täpsustada haridusalase tunnustuse saajate ringi. Haridusalaseid tunnustusi jagatakse kehtiva korra alusel alates 2018/2019 õppeaastast, see tähendab, et praktikat selles vallas juba on. Vallavalitsus on palunud komisjonil hinnata, kas tunnustatavate ringi on võimalik koomale tõmmata, kuna tunnustamine toimub ka koolides ja vallavanema tunnustusüritusele kutse võiks olla tõesti märkimisväärsete saavutuste eest. Praegu on juba ligi kolmandik kõikidest õpilastest tunnustamisüritusele kutsutud.

Komisjon on esitanud ettepaneku täpsustada sportlike saavutuste tunnustamist. Kehtiva korra alusel lähtutakse võistkondlike spordisaavutuste tunnustamisel määruse § 2 lõike 1 punktist 3, mis ütleb, et tunnustatakse maakonna tasemel olümpiaadidel, võistlustel, konkurssidel, viktoriinidel jne 1.-3. koha saavutamist. Muudatusettepaneku kohaselt sätestatakse võistkondlike spordisaavutuste tunnustamise sama lõike punktis 5 järgmiselt: sportlike saavutuste puhul individuaalalade maakondliku 1.-3. koha saavutamine, võistkondlike sportlike saavutuste puhul maakondlikult 1. koha saavutamine. Muudetakse ka samas punkti 6, mis kehtivas sõnastuses ütleb, et sportlike saavutuste puhul tunnustatakse vabariiklikel ja rahvusvahelistel võistlustel edukalt esinemist, muudatusettepaneku kohaselt aga tunnustatakse 1.-6. koha saavutamist.

Eelnõu on heaks kiitnud haridus- ja noorsookomisjon 07.03.2024 toimunud koosolekul ning vallavalitsus 12.03.2024 istungil.

Määruse muutmine ei too endaga kaasa eelarvelisi muudatusi.

Määruse muudatused jõustuvad kolmandal päeval pärast Riigi Teatajas avaldamist.

Eelnõu koostas

Katrin Slungin

vallasekretär